《和南塘咏梅》
宋代·卫宗武

剥极大冶如死灰，潜阳初动生意回。冲融一脉贯万汇，物有清气拂斗魁。

嘉植几世培其栽，孤芳欲折犹裴回。此花消得酒百杯，料君耻与红紫偎。

祇应两屐磨苍苔，豪饮岂惜玉山颓。醉中两手敲复推，句成不假击钵催。

青皇襟量何恢恢，任教残腊偷春来。暗香明艳无纤埃，俯视众植为陪台。

纷纷盆盎见古罍，千花锦绣徒成堆。天然不假冰玉裁，岁岁为渠青眼开。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。